b'\n_START_ARTICLE_\nR\xc3\xado de la Plata\n_START_SECTION_\nPore\xc4\x8dje\n_START_PARAGRAPH_\nPore\xc4\x8dja rek Paran\xc3\xa1, Uruguay, Igua\xc3\xa7u in Paragvaj (najve\xc4\x8dja pritoka Paran\xc3\xa1) skupaj obsegajo petino Ju\xc5\xbene Amerike: jugovzhodni deli deli Bolivije, skoraj celoten Paragvaj, osrednja in ju\xc5\xbena Brazilija, ve\xc4\x8dina Urugvaja in severna Argentina. Reki vsako leto v naneseta okoli 57 milijonov m\xc2\xb3 mulja do ustja, kjer blatno vodo me\xc5\xa1ajo vetrovi in bibavica. Plovno pot med Buenos Airesom in Atlantikom tako vzdr\xc5\xbeujejo s poglabljanjem.\n_START_SECTION_\nZgodovina\n_START_PARAGRAPH_\nKot prvi Evropejec je leta 1516 reko odkril \xc5\xa1panski pomor\xc5\xa1\xc4\x8dak Juan D\xc3\xadaz de Sol\xc3\xads, ki je iskal prehod iz Atlantskega v Tihi ocean. Reko je poimenoval Mar Dulce (sladkovodno morje). Ko se je njegova odprava izkrcala v bli\xc5\xbeiji soto\xc4\x8dja rek Paran\xc3\xa1 in Uruguay, so jo napadli staroselci (najverjetneje Gvarani, dolgo so bili \xc2\xbbobto\xc5\xbeeni\xc2\xab\xc2\xa0\xc4\x8carui) ter ubili Sol\xc3\xadsa in ve\xc4\x8dino posadke._NEWLINE_Leta 1536 je Pedro de Mendoza ustanovil Buenos Aires kot prvo kolonijo ob obalah reke, vendar je bila leta 1541 opu\xc5\xa1\xc4\x8dena zaradi napadov staroselcev. Leta 1578 je obmo\xc4\x8dje obiskal Francis Drake, leta 1580 pa je Juan de Garay obnovil Buenos Aires. Leta 1680 so Portugalci na nasprotnem bregu ustanovili Colonio. Ker je ogoro\xc5\xbeala trgovski primat Buenos Airesa, je v naslednjem stoletju prihajalo do sporov med \xc5\xa0panijo in Portugalsko, Colonia je ve\xc4\x8dkrat zamenjala lastnika, dokler ni leta 1770 dokon\xc4\x8dno pripadla \xc5\xa0paniji. Medtem so, da bi prepre\xc4\x8dili portugalsko napredovanje, \xc5\xa0panci leta 1726 ustanovili Montevideo. Po priklju\xc4\x8ditvi Colonie je bilo ustanovljeno Podkraljestvo R\xc3\xado de la Plata, ki je obsegalo predele dana\xc5\xa1nje severne Argentine in ve\xc4\x8djega dela Urugvaja._NEWLINE_V letih 1806 in 1807, v \xc4\x8dasu Napoleonovih vojn, so britanske sile izvedle ve\xc4\x8d neuspe\xc5\xa1nih poskusov invazije na Buenos Aires in Montevideo. Odpor doma\xc4\x8dinov, predvsem v Buenos Airesu, je nato spodbudil gibanje, ki je privedlo do neodvisnosti Argentine in Urugvaja. 13. decembra 1939 je pred urugvajskim letovi\xc5\xa1\xc4\x8dem Punta del Este pri\xc5\xa1lo do Bitke na Srebrni reki med nem\xc5\xa1kim in britanskim ladjevjem, ki velja za peto pomembnej\xc5\xa1o pomorsko bitko druge svetovne vojne.\n_START_SECTION_\n\xc5\xbdivalstvo\n_START_PARAGRAPH_\nPoleg \xc5\xa1tevilnih vrst rib v reki \xc5\xbeivi delfin La Plata (Pontoporia blainvillei) ter ve\xc4\x8d vrst morskih \xc5\xbeelv: Caretta caretta, Chelonia mydas in Dermochelys coriacea.'